Porsche 968

Motorizácia

Model 968 poháňala upravená verzia radového štvorvalca z modelu 944, teraz s objemom 3,0 litra, s vŕtaním 104 mm a zdvihom 84 mm. Ten poskytoval výkon 177 kW/240 koní. Medzi zmeny v pohonnej jednotke tiež patrili vtedajší nový systém variabilného časovania ventilov VarioCam, nanovo optimalizované nasávanie a výfukový systém, dvojhmotný zotrvačník a upravený elektronický manažment motora. Motor modelu 968 bol v tom čase druhým najväčším 4-valcovým motorom v ponuke produkčných automobilov. Nová 6-rýchlostná manuálna prevodovka nahradila starú 5-rýchlostnú z modelu 944, pričom voliteľná bola aj automatická prevodovka Tiptronic s dvomi módmi. Časovanie ventilov VarioCam bolo prvýkrát použité v modeli 968 a neskôr sa stalo súčasťou vzduchom chladeného šesťvalca modelu 993.

968 Club Sport

Od roku 1993 do roku 1995 ponúkalo Porsche odľahčenú verziu zvanú "Club Sport" určenú pre nadšencov, hľadajúcich výkony na okruhoch a pod. Väčšina z luxusného vybavenia klasického modelu 968 bola odstránená alebo vybraná zo zoznamu voliteľnej výbavy; bolo použitej menej zvukovej izolácie, elektrické ovládanie okien bolo vymenené za mechanické, upravený bol stereo systém a klimatizácia so strešným oknom boli vo voliteľnej výbave. Takisto Porsche montovalo mechanicky nastaviteľné pretekárske sedadlá Recaro, upravené pruženie znížením o 20 mm pre možné použitie na pretekárskej trati, 17-palcové disky kolies (tiež mierne širšie kvôli širším pneumatikám) oproti 16-palcovým na klasickej 968 a širšie pneumatiky rozmerov 225 vpredu a 255 vzadu, oproti 205 vpredu a 225 vzadu na klasickej 968. 4-ramenný volant s airbagom bol vymenený za tenší 3-ramenný bez airbagu, vyhrievané trysky ostrekovačov boli vymenené za trysky bez výhrevu a kryty motora boli takisto odstránené, ako aj zadný stierač. Verzia Club Sport nemala zadné sedadlá a bola v ponuke vo farbách biela Grand Prix, čierna, žltá Speed, červená Guards, modrá Riviera alebo modrá Maritime. Opierky sedadiel boli vyrábané vo farbe karosérie. Deklarovaná hmotnosť verzie Club Sport je 1320 kg, čo je teda o približne 100 kilogramov menej ako klasická 968. Zrýchlenie z 0 na 100 km/h zvládla za 6,3 sekundy.

968 Turbo S

V roku 1993 krátko vyrábalo Porsche Motorsports vo Weissachu prepĺňanú verziu Turbo S. Verzia Turbo S zdieľala rovnakú karosériu a interiér s modelom Club Sport a vizuálne sa dá identifikovať vďaka nasávacím otvorom v kapote, nastaviteľnému zadnému krídlu a nižšiemu prednému spojleru. Poháňaný je motorom s veľkou 8-ventilovou SOHC hlavou s 3-litrovým blokom a s turbodúchadlom KKK a medzichladičom. Testy potvrdili, že zrýchlenie z 0 na 100 km/h zvládne za 4,7 sekundy a dosahuje maximálnu rýchlosť 290 km/h, čo sa dá porovnať s novším Porsche 911 996. Motor poskytuje výkon 227 kW/305 koní pri 5600 otáčach za minútu a krútiaci moment 500 Nm pri 3000 otáčkach za minútu.

968 Turbo RS

Medzi rokmi 1992 a 1994 Porsche Motorsports Research and Development postavilo a poskytlo plne "pretekársku" verziu pre pretekárske tímy zákazníkov Porsche. Verzia Turbo RS bola dostupná v dvoch variantoch; 337 koňový variant pri 6900 otáčkach za minútu s turbodúchadlom KKK K27 z verzie Turbo S a variant s turbodúchadlom KKK L41 a výkonom 350 koní. Ten mal hmotnosť zredukovanú na 1212 kg. Vyrobené boli len 4 kusy; ; 1 vo farbe červená Guards (WPOZZZ96ZNS820065), 1 vo farbe žltá Speed (WPOZZZ96ZPS896061), 1 vo farbe čierna (WPOZZZ96ZPS896062) a 1 vo farbe biela (WPOZZZ96ZPS896063).